CELEX: 62020TN0760
Language: el
Date: 2020-12-21 00:00:00
Title: Υπόθεση T-760/20: Προσφυγή της 21ης Δεκεμβρίου 2020 — Jakeliūnas κατά ESMA

1.3.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/29
            
         
      Προσφυγή της 21ης Δεκεμβρίου 2020 — Jakeliūnas κατά ESMA
      (Υπόθεση T-760/20)
      (2021/C 72/41)
      Γλώσσα διαδικασίας: η λιθουανική
      
         Διάδικοι
      
      
         Προσφεύγων: Stasys Jakeliūnas (Βίλνιους, Λιθουανία) (εκπρόσωπος: R. Paukštė, δικηγόρος)
      
         Καθής: Ευρωπαϊκή Αρχή Κινητών Αξιών και Αγορών (ESMA)
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να κρίνει ότι η άρνηση της ESMA, με το έγγραφο ESMA22-105-1261 της 30ής Οκτωβρίου 2020, να δεχθεί την αίτηση του προσφεύγοντος της 30ής Σεπτεμβρίου 2020 για την κίνηση έρευνας σχετικά με πιθανή χειραγώγηση της αγοράς (στο εξής: αίτηση) είναι αβάσιμη·
               
            
                  —
               
               
                  να διατάξει την ESMA να επανεξετάσει την αίτηση·
               
            
                  —
               
               
                  να καταδικάσει την ESMA στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τρεις λόγους.
      
                  1.
               
               
                  Ο πρώτος λόγος βασίζεται στα εξής:
                  
                              —
                           
                           
                              οι κανόνες που θεσπίζονται με την οδηγία 2003/6/ΕΚ του Ευρωπαϊκού Κοινοβουλίου και του Συμβουλίου (1) καλύπτουν τις πιθανές παραβάσεις που προσδιορίζονται στην αίτηση·
                           
                        
                              —
                           
                           
                              η οδηγία αυτή, από τον χρόνο έκδοσής της, συντονιζόταν και εποπτευόταν σε επίπεδο Ένωσης. Τούτο προβλέπει και η οδηγία 2003/124/ΕΚ της Επιτροπής (2)·
                           
                        
                              —
                           
                           
                              με τον κανονισμό (ΕΕ) 1095/2010 του Ευρωπαϊκού Κοινοβουλίου και του Συμβουλίου (3) συστάθηκε η ESMA, η οποία στην πραγματικότητα ανέλαβε τα καθήκοντα των οργανισμών εποπτείας των ευρωπαϊκών κινητών αξιών που λειτουργούσαν έως τότε και κατέστη υπεύθυνη για την επιτυχή εφαρμογή και εποπτεία της οδηγίας 2003/6/ΕΚ και την προστασία των επενδυτών·
                           
                        
                              —
                           
                           
                              η οδηγία 2003/6/ΕΚ καταργήθηκε με ισχύ από τις 3 Ιουλίου 2016·
                           
                        
                              —
                           
                           
                              επομένως, η ESMA οφείλει να διερευνά παραβάσεις της οδηγίας 2003/6/ΕΚ που ενδεχομένως διαπράχθηκαν έως τον χρόνο σύστασης της ESMA.
                           
                        
            
                  2.
               
               
                  Ο δεύτερος λόγος αφορά το γεγονός ότι η αίτηση του προσφεύγοντος δεν στηρίζεται σε ανάγκη εφαρμογής του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου (4) και του κανονισμού (ΕΕ) 596/2014 του Ευρωπαϊκού Κοινοβουλίου και του Συμβουλίου (5), πράξεων επί των οποίων η ESMA στήριξε την άρνησή της.
               
            
                  3.
               
               
                  Ο τρίτος λόγος βασίζεται στα εξής:
                  
                              —
                           
                           
                              η ESMA ερμηνεύει την οδηγία 2003/6/ΕΚ με υπερβολικά στενό και ανελαστικό τρόπο και περιορίζει αδικαιολόγητα το πεδίο εφαρμογής της. Το γεγονός ότι οι κανόνες της οδηγίας αυτής επεκτάθηκαν και εξειδικεύθηκαν με τον κανονισμό (EΕ) 596/2014 δεν σημαίνει, αυτό καθεαυτό, ότι η εν λόγω οδηγία δεν κάλυπτε τις πιθανές περιπτώσεις χειραγώγησης της αγοράς που προσδιορίζονται στην αίτηση και δεν πρέπει να εφαρμοστεί επ’ αυτών·
                           
                        
                              —
                           
                           
                              η ESMA δεν έλαβε υπόψη τις πληροφορίες που της υποβλήθηκαν σχετικά με πιθανές μη γνωστοποιηθείσες συγκρούσεις συμφερόντων τραπεζών, πληροφορίες από τις οποίες προκύπτει πιθανή παράβαση του άρθρου 1, σημείο 2, στοιχείο γ', και του άρθρου 6, παράγραφος 5, της οδηγίας 2003/6/ΕΚ.
                           
                        
            
         (1)  Οδηγία 2003/6/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για τις πράξεις προσώπων που κατέχουν εμπιστευτικές πληροφορίες και τις πράξεις χειραγώγησης της αγοράς (κατάχρηση αγοράς) (ΕΕ 2003, L 96, σ. 16).
      
         (2)  Οδηγία 2003/124/ΕΚ της Επιτροπής, της 22ας Δεκεμβρίου 2003, για την εφαρμογή της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου όσον αφορά τον ορισμό και τη δημοσιοποίηση των εμπιστευτικών πληροφοριών και τον ορισμό των πράξεων χειραγώγησης της αγοράς (ΕΕ 2003, L 339, σ. 70).
      
         (3)  Κανονισμός (ΕΕ) 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ 2010, L 331, σ. 84).
      
         (4)  Κανονισμός (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (ΕΕ 2016, L 171, σ. 1).
      
         (5)  Κανονισμός (ΕΕ) 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ 2014, L 173, σ. 1).